**Referat af bestyrelsesmødet i Riisvangens Fællesråd**

Torsdag den 8. februar 2024 kl. 19.00-21.00, Ny Tjørnegade 28

Til stede: Jan, Peter, Eva, Bodil, Steffen, Agnete; afbud: Frank

1. Valg af dirigent og referent

Jan dirigerer, og Peter tager referat.

1. Godkendelse af dagsorden

Dagsordenen blev godkendt.

1. Referatet fra bestyrelsesmødet den 13. december 2023.

Godkendt jf. vedtægterne.

1. Helhedsplanen for Randersvej

Der har ikke været nyt fra Kommunen siden medio december 2023.

1. Generalforsamling den 17. marts

Der skal efter vedtægterne indkaldes seneste tre uger før generalforsamlingen, men vi enedes om, at det bør ske snarest muligt. Steffen påtog sig opgaven at udarbejde udkast til indkaldelse.

Jan, Agnete og Steffen er på valg, og Frank er parat til at være dirigent. Vi sonderer, om der er kandidater til bestyrelsen, idet man naturligvis også kan stille op på selve mødet. Bestyrelsen har tidligere drøftet, om man skal koble generalforsamlingen til et medlemsarrangement, men vi aftalte, at vi gemmer Nabohjælp, orientering om overløbsbassiner eller besøg af Rasmus Ejrnæs til medlemsmøder i løbet af året. Som forplejning byder vi på blandede vand.

1. Samarbejdsaftalen med Aarhus Kommune.

Der er intet nyt, se dog punkt 10.

1. Kalmargade projektet

Der er intet nyt siden sidst.

1. Nyt om Bøgegadeprojektet.

Jan har igen opfordret beboerne til at engagere sig over for Kommunen. Ikke mindst spørgsmålet om vejret kræver beboeraktivisme, hvis man ønsker at undgå generende gennemkørende trafik. Beboerne kan også overveje at kontakte medierne om den særlige måde, Kommunen kører projektet på. Bestyrelsen foretager sig ikke yderligere, medmindre beboerne selv tager initiativet.

1. Juicelaug-status.

Steffen orienterede om de indledende planer for juicelauget. Martin Tygstrup er blandt de interesserede, og der har været møde mellem ham, Jan og Steffen den 7. februar. Steffen har undersøgt forskellige hjemmesider med modeller for kværne og pressere i forskellige prisklasser. Vi har godt 11.000 fra Nordea-Fondet. Steffen foreslår, at man det første år lejer en kværn og assistance til at komme i gang. Så får vi et indtryk af, hvor stor interessen er, før man køber udstyr. Bestyrelsen støttede forslaget og vedtog at finansiere lejen af foreningens budget, så Nordea-bevillingen er intakt. Teknisk set er den videre proces og drift for juicelauget dog ikke Bestyrelsens ansvar.

1. Orientering fra Formandsmødet for fællesrådene den 11.01.2024**.**

Jan har været til Fællesrådsformandsmøde, som udartede ret voldsomt pga. uenigheder, som dels beroede på forskellige misforståelser, dels må den meget forskellige måde, de 52 fællesråd er konstitueret på ift. repræsentation (foreningsmedlemsskab vs. individuelt medlemskab). Den heterogene organisering giver væsentlige udfordringer ift. samarbejdet med kommunen.

1. Gadebelysning på Vitus Berings Stræde.

Jan orienterede om, at sagen nu ligger hos beboerne i dialog med kommunen.

1. Privatisering af veje.

Beboerne på Havrebakken og andre veje i nabolaget har fået brev fra kommunen om, at den agter at omdanne vejene til private fællesveje. Steffens protestskrivelse til kommunen er blevet underskrevet af Jan og sendt til kommunen, som har kvitteret for modtagelsen. Beboere på Nordvestpassagen og Kornbakke Alle har ikke fået brev, sandsynligvis fordi kommunen betragter de to veje som tilkørselsveje til bl.a. Reginehøj. Kernen i Steffens brev er, at Havrebakken erfaringsmæssigt fungerer som gennemkørselsvej, hvilket kommunen bør anerkende og dermed opgive omdannelsen af Havrebakken til privat fællesvej. Et andetsteds oprettet borgerforslag, som tager generel afstand fra kommunens politik om fællesveje og erklærer denne for ulovlig, kan vi ikke støtte som Fællesråd, men hver borger kan naturligvis tage stilling til forslaget, som de ønsker.

1. IT. Hjemmeside opdatering og navneændring.

Jan og Steffen er ved at få et møde på plads

1. Foreningens økonomi og udgifter siden sidst, antal betalende medlemmer, nye foreningsmedlemmer mv.

Jan orienterede om økonomien. Årsregnskabet for 2023 var netop blevet godkendt af foreningens revisor. Vi er fortsat godt 170 medlemmer. Det er tid til kontingentindbetaling for 2024. Påmindelser sendes ud sammen med indkaldelse til generalforsamlingen.

1. Nordea-fonden

Jan undersøger, om vi har muligheder for at søge aktivitetsstøtte fra Nordea-fonden og andre fonde.

1. Kendisforedrag i foråret

Agnete undersøger videre, hvad der er af muligheder med Rasmus Ejrnæs. Se også pkt. 5.

1. Eventuelt

Jan orienterede, at der ved høringsfristens udløb den 7. februar var kommet 115 høringssvar om BRT-busser. Jan lagde vores synspunkt om, at den foreslåede linjeføring bør fastholdes, op som Fællesrådets høringssvar. Agnete spurgte til debatten om lukning af en del af kommunens folkehuse og mere konkret til, om Abildgården (det folkehus, vi holder bestyrelsesmøde i), er omfattet af planerne. Bestyrelsen støttede, at Agnete forhører sig. Skulle huset være truet, er vi enige om, at det er et anliggende for Fællesrådet.

1. Næste møde

Holdes hos Eva den 11. marts

Mødet sluttede kl. 20.52.